Tolong jelaskan mengenai Rafael Benítez dari Liverpool F.C. dalam bahasa melayu

Rafael Benítez secara sah akan mengambil alih jawatan sebagai pengurus Liverpool. Semasa berada di musim pertama, Benítez hanya berupaya membawa Liverpool menduduki tempat kelima dalam Liga Perdana Inggeris. Beliau juga membawa Liverpool ke perlawanan akhir Piala Liga Bola Sepak Inggeris dan menduduki tempat kedua ketika tewas 2-3 kepada Chelsea.

Benítez telah membantu Liverpool memenangi kejuaraan Liga Juara-Juara UEFA 2004-05 buat kali kelima dengan menewaskan A.C. Milan 3-2 dalam penentuan penalti setelah perlawanan berakhir dengan skor 3–3. Musim berikutnya, Liverpool menduduki tempat ketiga di Liga Perdana Inggeris dan menjuarai kejohaanan Piala FA Inggeris 2006 dengan menewaskan West Ham United menerusi penentuan sepakan penalti setelah perlawanan berakhir 3–3.

Ahli perniagaan Amerika George Gillett dan Tom Hicks menjadi pemilik kelab Liverpool pada musim 2006-07, dalam perjanjian yang menilai kelab dan hutang tertunggaknya pada £218.9 juta. Benítez sekali lagi telah membawa Liverpool ke perlawanan akhir kejohanan Liga Juara-Juara UEFA 2007 menentang AC Milan (Seperti yang berlaku pada tahun 2005) dan menduduki tempat kedua setelah tewas 2-1. Sepanjang musim 2008–09 Liverpool memperoleh 86 mata iaitu jumlah mata tertinggi yang dicapai dalam Liga Perdana Inggeris dan telah menamatkan liga dengan menduduki tempat kedua.

Pada musim 2009-10, Liverpool menduduki tempat ketujuh di Liga Perdana Inggeris dan gagal menempatkan slot ke Liga Juara-Juara UEFA. Benítez kemudian ditinggalkan dengan persetujuan bersama pemilik kelab.

Roy Hodgson - Prestasi kurang memuaskan

Setelah Rafael Benitez meninggalkan Liverpool, Roy Hodgson dilantik sebagai pengurus baru Liverpool pada musim panas tahun 2010. Matlamat Hodgson adalah untuk mengimbangkan kembali posisi Liverpool sebagai kelab yang bersaing dalam kejohanan Liga Juara-Juara UEFA. Pada mulanya, Roy Hodgson mendapat tanggapan yang baik di kalangan penyokong Liverpool apabila beliau berjaya membeli pemain ternama seperti Joe Cole dan Raul Meireles. Menjelang akhir bulan Oktober, spekulasi telah muncul bahawa Hodgson akan diberhentikan. Hodgson menyatakan bahawa beliau tidak berniat untuk mengundurkan diri dan bertindak agresif terhadap spekulasi cadangan untuk menggantikan Frank Rijkaard yang ketika itu diberhentikan sebagai pengurus Galatasaray. Tiga kemenangan Liga Perdana Inggeris secara berturut-turut, termasuk kemenangan 2-0 ke atas Chelsea telah mengurangkan spekulasinya ketika Liverpool kembali ke tangga teratas liga. Pemilik kelab baru iaitu John W. Henry turut menyatakan sokongannya terhadap Hodgson untuk kekal bersama Liverpool. Namun, keputusan yang kurang memuaskan pada awal musim mendorong Hodgson untuk meninggalkan kelab Liverpool dengan persetujuan bersama, serta Kenny Dalglish diumumkan sebagai penggantinya.

Kenny Dalglish - Kepulangan seorang wira

Pada Januari 2011, setelah pemecatan Hodgson, Henry melantik Kenny Dalglish sebagai pengurus Liverpool buat kali yang kedua. Pelantikan itu merupakan berita yang menggembirakan buat penyokong Liverpool yang selama ini menyanjungnya dan memberi beliau nama gelaran sebagai "King Kenny".

Tidak lama selepas itu, Liverpool dikejutkan oleh berita bahawa pemain bintang Fernando Torres meninggalkan Liverpool untuk Chelsea. Kenny Dalglish bertindak dengan membeli dua pemain muda yang terkenal, Luis Suarez yang bernilai £23.5 juta dan Andy Carroll yang bernilai £35 juta, sekaligus melepasi rekod Liga Perdana Inggeris sebagai pemain termahal pada masa itu.

Pada bulan Februari 2012, Dalglish berjaya membantu Liverpool menjulang piala pertama mereka dalam tempoh enam tahun untuk memenangi Piala Liga Bola Sepak Inggeris dengan kemenangan penalti 3-2 menentang Cardiff City. Dalam musim yang sama, beliau berjaya membawa Liverpool ke perlawanan akhir Piala FA Inggeris 2012 dengan menyaksikan Liverpool tewas 2-1 kepada Chelsea.

Pada 16 Mei 2012, Dalglish telah dipecat oleh pemilik kelab Liverpool kerana kegagalannya untuk membawa Liverpool kembali ke kejohanan Liga Juara-Juara UEFA. Keputusan yang mengecewakan di dalam saingan Liga Perdana Inggeris turut mempengaruhinya untuk dipecat. Pemilik John W. Henry kemudian berkata bahawa ''Walaupun layak ke perlawanan akhir Piala FA Inggeris dan memenangi Piala Liga Bola Sepak Inggeris, ia tidak akan menyelamatkan pekerjaan Daglish'', serta pemilik Liverpool menyatakan bahawa pemecatan itu tidak mempunyai apa-apa kaitan dengan kontroversi Luis Suarez. Dengan itu, penyokong Liverpool tetap menghormati Kenny Dalglish walaupun prestasinya yang kurang memuaskan pada musim 2011-2012 dalam sejarah bola sepak Liverpool.

Brendan Rodgers - Dengan harapan baru

Pada 1 Jun 2012, Brendan Rodgers telah diumumkan sebagai pengurus baru Liverpool selepas Kenny Dalglish dipecat. Pada musim 2013-14, Brendan Rodgers berjaya mengubah Liverpool kembali menjadi pencabar terkuat Liga Perdana Inggeris, walaupun pada asalnya sasaran utama adalah hanya untuk kembali beraksi di Liga Juara juara Eropah. Setelah mengharungi 38 perlawanan yang mencabar, Liverpool berjaya menamatkan kedudukan tempat kedua Liga dan hanya 2 mata dipisahkan dengan juara Manchester City. Pasukan bimbingan Brendan Rodgers juga berjaya mencipta jaringan tertinggi iaitu sebanyak 101 gol sejak musim 1895–96. Berikutan kempen Liga Perdana Inggeris musim 2014–15 yang mengecewakan, Liverpool menamatkan liga dengan menduduki tempat keenam. Permulaan yang buruk untuk musim 2014–15 menyebabkan Brendan Rodgers dipecat pada bulan Oktober 2015.

Jurgen Klopp - Membawa pengaruh besar dan kejuaraan Liverpool

Pada 8 Oktober 2015, Jürgen Klopp telah mendatangani kontrak selama 3 tahun sebagai pengurus Liverpool dengan menggantikan Brendan Rodgers. Dalam musim pertamanya di Liverpool, beliau membawa kelab tersebut ke perlawanan akhir Piala Liga Bola Sepak Inggeris dan Liga Europa UEFA dengan menamatkan saingan sebagai tempat kedua untuk kedua-dua pertandingan. Liverpool juga menduduki tempat kedua dalam kempen Liga Perdana Inggeris musim 2018-19 dengan mencapai 97 mata, hanya kalah satu perlawanan: satu rekod mata untuk kelab yang tidak memenangi gelaran liga. Klopp membawa Liverpool ke pentas akhir kejohanan Liga Juara-Juara UEFA secara berturut-turut pada 2018 dan 2019. Pada tahun 2019, kelab tersebut mengalahkan Tottenham Hotspur dengan keputusan 2-0 untuk memenangi kejohanan Liga Juara-Juara UEFA 2018–19 buat kali keenam. Jurgen Klopp juga membimbing Liverpool menjuarai Piala Super UEFA dengan menewaskan Chelsea menerusi penentuan sepakan penalti. Pada Disember 2019, kelab tersebut memenangi Piala Dunia Kelab FIFA buat pertama kalinya dengan mengalahkan kelab Brazil, Flamengo di perlawanan akhir. Liverpool kemudiannya berjaya menamatkan penantian 30 tahun untuk menjuarai kempen Liga Perdana Inggeris musim 2019-20.